Tuleb  tunnistada, et õiguslikul järjepidevusel ja mittetunnustamispoliitikal on Eesti jaoks olnud äärmiselt oluline tähtsus. Mitte ainult ajalooline ja moraalne, mitte ainult 1940. aastat ja sõjajärgset aega silmas pidades, vaid eeskätt just Eesti iseseisvuse taastamise ja kaasaja seisukohalt. Erinevate maade saatust võrreldes võib väita, et Eesti ja teised Balti riigid on ühinenud ELi ja NATOga, saanud kõrgeltarenenud majandusega, kiirestiareneva infotehnoloogiaga, pidevalt täiustuva sotsiaalsüsteemiga ja stabiilse  demokraatiaga riikideks tänu õigetele valikutele 20. sajandi viimasel kümnendil. Nende hulka kuulub kahtlemata õigusliku järjepidevuse tee, mis on säilitanud meie jaoks retrospektiivi ja avanud perspektiivi.